RESOLUCIÓN do 28 de xuño de 2007, da Secretaría Xeral da Consellería de Traballo, pola que se lle dá publicidade ao acordo entre a Administración da Xunta de Galicia e as organizacións sindicais sobre determinadas condicións especiais de traballo para o establecemento das gardas dos técnicos dos centros de seguridade e saúde laboral con base no Protocolo de coordinación entre a Consellería de Traballo e a Fiscalía de Galicia para a investigación eficaz e rápida dos delitos contra a vida, a saúde e a integridade física dos traballadores, así como para a execución efectiva das sentenzas condenatorias.
CONSELLERÍA DE TRABALLO — III. OUTRAS DISPOSICIÓNS — 09/07/2007

De conformidade co acordado pola Comisión de Persoal da Xunta de Galicia en reunión realizada o día 15 de xuño de 2007 polos representantes da Administración autonómica e as organizacións sindicais presentes na comisión, sobre determinadas condicións especiais de traballo para o establecemento das gardas dos técnicos dos centros de seguridade e saúde laboral, esta Secretaría Xeral
RESOLVE:
Dar xeral coñecemento do acordo acadado entre a Administración da Xunta de Galicia e as organizacións sindicais sobre determinadas condicións especiais de traballo para o establecemento das gardas dos técnicos dos centros de seguridade e saúde laboral con base no Protocolo de coordinación entre a Consellería de Traballo e a Fiscalia de Galicia para a investigación eficaz e rápida dos delitos contra a vida, a saúde e a integridade física dos traballadores, así como para a execución efectiva das sentenzas condenatorias, que figura como anexo desta resolución.
Santiago de Compostela, 28 de xuño de 2007.
José Vázquez Portomeñe
Secretario xeral da Consellería de Traballo
ANEXO
Acordo entre a Administración da Xunta de Galicia e as organizacións sindicais sobre determinadas condicións especiais de traballo para o establecemento das gardas dos técnicos dos centros de seguridade e saúde laboral con base no Protocolo de coordinación entre a Consellería de Traballo e a Fiscalía de Galicia para a investigación eficaz e rápida dos delitos contra a vida, a saúde e a integridade física dos traballadores, así como para a execución efectiva das sentenzas condenatorias
Santiago de Compostela, vinte e dous de xuño de dous mil sete.
Dunha parte,
Ricardo Jacinto Varela Sánchez, conselleiro de Traballo da Xunta de Galicia, nomeado para o cargo polo Decreto 213/ 2005, do 3 de agosto, en exercicio das facultades que ten atribuídas pola Lei 1/1983, do 22 de febreiro, modificada pola Lei 2/2007, do 28 de marzo, reguladora da Xunta e da súa Presidencia.
Doutra parte, os representantes das organizacións sindicais na Comisión de Persoal,
Manuel Gallardo Canitrot, en nome e representación da Confederación Intersindical Galega.
José Emilio Doforno Guzmán, en nome e representación do Sindicato Nacional de Comisións Obreiras de Galicia.
Rosario Valledor Puente, en nome e representación do Sindicato Unión Xeral de Traballadores de Galicia.
Álvaro Fernández Baamonde, en nome e representación da Central Sindical Independente e de Funcionarios.
As partes recoñécense, mutuamente, na calidade coa que cada unha intervén, a capacidade legal necesaria para o outorgamento deste documento e para o efecto
EXPOÑEN:
Os danos a saúde dos traballadores como consecuencia de situacións derivadas do traballo, e en especial as consecuencias dos accidentes de traballo, son na actualidade motivo de especial preocupación no mundo laboral e aínda, en moitos casos, xeradoras de alarma social.
É necesario mellorar os mecanismos de actuación das administracións públicas en xeral en relación aos accidentes de traballo e optimizar o apoio e asesoramento necesarios á Fiscalía e á xudicatura para a investigación dos posibles delitos contra a vida, a saúde e a integridade física dos traballadores. Ademais débense reforzar os mecanismos necesarios para a execución efectiva das sancións administrativas e das sentenzas xudiciais condenatorias.
Co fin de acadar canles áxiles de colaboración e coordinación entre a autoridade laboral e o Ministerio Fiscal, co obxectivo de establecer mecanismos eficaces de investigación de accidentes de traballo, asinouse un protocolo de colaboración entre a Consellería de Traballo e a Fiscalía de Galicia para a investigación eficaz e rápida dos delitos contra a vida, a saúde e a integridade dos traballadores e traballadoras.
A dita colaboración, en relación ás investigacións de accidentes e feitos semellantes, require a presenza inmediata no lugar dos feitos, o lugar do accidente, da inspección de traballo e dos órganos técnicos competentes en materia de seguridade e saúde laboral da comunidade autónoma.
En consecuencia é necesario que técnicos dos centros de seguridade e saúde das catro provincias estean en disposición de acudir, a calquera hora do día e todos os días do ano ao lugar do accidente en canto se coñeza, normalmente a través da Policía Xudicial.
Por iso é necesario regular a dita dispoñibilidade do devandito persoal técnico, definindo un sistema de gardas permanente, polo que á vista da acordado na Comisión de Persoal que tivo lugar o 15 de xuño de 2007.
ACORDAN:
1. Ámbito de aplicación.
1.1. Territorial: este acordo será de aplicación en toda a comunidade autónoma.
1.2. Persoal: este acordo será de aplicación ao persoal técnico, que sexa necesario, dos centros provinciais de seguridade e saúde laboral da Dirección Xeral de Relacións Laborais da Consellería de Traballo, e respectando sempre o carácter voluntario do servizo, de tal xeito que se garanta a dispoñibilidade dun técnico por provincia.
2. Condicións de traballo.
O persoal técnico, con carácter voluntario, realizará a prestación de servizos extraordinarios no marco dun protocolo de colaboración entre a Consellería de Traballo e a Fiscalía de Galicia para a investigación eficaz e rápida dos delitos contra a vida, a saúde e a integridade dos traballadores, baseado nunha maior dispoñibilidade.
Esta maior dispoñibilidade tradúcese na prestación do seguinte servizo:
Unha quenda semanal de dispoñibilidade que comprenderá de luns a venres das 15.15 ás 7.45 horas do día seguinte e os sábados, domingos e festivos as 24 horas, con desempeño das funcións relacionadas no punto 4. As quendas poderán organizarse por períodos distintos aos semanais, logo de acordo co persoal técnico afectado e segundo necesidades do servizo.
A dispoñibilidade enténdese como presenza localizada, por teléfono, e disposición inmediata de desprazamento ao lugar da provincia necesario.
3. Persoal afectado.
O sistema de gardas pretende garantir a dispoñibilidade dun técnico por provincia, e será de carácter voluntario e rotatorio entre o persoal que reúna os coñecementos e experiencia necesarios na investigación de accidentes consonte coas funcións que desempeñará definidas no punto 4. O Dito carácter rotatorio fixarase a través dos correspondentes cuadrantes que se elaborarán trimestralmente.
O persoal será técnico con capacidade e experiencia, designado polo/a director/a xeral de Relacións Laborais da Consellería de Traballo.
As características do feito ou accidente que desencadee a necesidade de intervención do técnico de garda poden requirir coñecementos especializados, pero é loxicamente imposible manter de garda técnicos especialistas das diferentes situacións. Os técnicos de garda, ademais da súa propia especialidade, deberán ter capacidade suficiente para poder realizar as funcións de primeiras actuacións técnicas definidas no punto seguinte referidas a calquera situación.
4. Funcións que se desempeñarán durante a prestación dos servizos de garda.
-Estar en situación de dispoñibilidade horaria durante o período da quenda, e manterse localizable por teléfono móbil, desenvolvendo as actuacións correspondentes mediante os medios facilitados pola Consellería de Traballo.
-Desprazarse ao lugar do accidente nos casos previstos no protocolo de actuación coa Fiscalía.
-Desprazarse ao lugar do accidente coordinando coa inspección de traballo.
-Realizar as primeiras actuacións técnicas relativas á investigación do accidente, incluíndo medicións, realizacións de fotos ou vídeos, entrevistas, requirimentos e demais recollidas de datos.
-Recadar da Policía Xudicial ou da Garda Civil o precintado ou inmobilizacións pertinentes.
A continuación, e como remate das actuacións técnicas, a elaboración dos oportunos informes será realizada polo técnico actuante en horario normal, ou no caso de necesitarse a actuación dun técnico especialista diferente serán realizadas por este técnico especialista coa información e apoio que lle traslade o técnico de garda. A coordinación destas actuacións mixtas será realizada polo director/a do centro de seguridade e saúde laboral correspondente.
5. Aspectos retributivos.
O persoal técnico mencionado, polo cumprimento destas condicións especiais de traballo, percibirá as seguintes contías retributivas, nas que se inclúen as cotas sociais, en concepto de complemento de produtividade.
Dispoñibilidade día laborable: 29  día.
Dispoñibilidade sábado, domingo e festivo: 71  día.
As cantidades sinaladas serán actualizadas anualmente segundo o IPC.
O tempo dedicado aos desprazamentos e ás actuacións no lugar de intervención, compensarase mediante redución do tempo de traballo en xornada normal en contía horaria equivalente, co obxectivo de non exceder a xornada horaria semanal de trinta e sete horas e trinta minutos.
A compensación horaria realizarase dentro dos trinta días hábiles seguintes ao día da súa realización, descontados os días de garda, e poderan acumularse as ditas compensacións, por petición do persoal técnico, e segundo as necesidades do servizo, ata completar xornadas completas.
No caso de que as actuacións ás que se fai referencia no parágrafo anterior se produciran de luns a venres despois das 22.00 horas, ou en calquera hora en xornada de sábado, domingo ou festivo, a compensación horaria será de dúas horas por cada hora efectivamente traballada. Esta compensación nunca poderá ser superior á dunha xornada completa.
6. Comisión de seguimento.
Créase unha comisión paritaria para o seguimento do recollido neste acordo, integrada polos asinantes deste acordo coa composición que se determine.
7. Vixencia.
A vixencia deste acordo esténdese desde a data da súa sinatura ata o 31 de decembro de 2008, prorrogable por períodos anuais de xeito automático, salvo denuncia expresa dalgunha das partes cunha antelación mínima de tres meses.
E en proba de conformidade, asinan este acordo, por cuadriplicado exemplar no lugar e data indicados no encabezamento.
Pola Consellería de Traballo, Ricardo Jacinto Varela Sánchez. Pola Confederación Intersindical Galega, Manuel Gallardo Canitrot. Pola Unión Xeral de Traballadores de Galica, Rosario Valledor Puente. Polo Sindicato Nacional de Comisións Obreiras de Galicia, José Emilio Doforno Guzmán. Pola Central Sindical Independente e de Funcionarios, Álvaro Fernández Baamonde.